ঢাকা বিশ্ববিদ্যালয়ের সেভেন মার্ডারের মাধ্যমে ছাত্ররাজনীতিতে যে হত্যার রাজনীতির সূচনা, ১১ মার্চ রাজশাহী বিশ্ববিদ্যালয়ের যে নৃশংস হত্যাযজ্ঞ, তার ধারাবাহিকতা আজও চলে আসছে। প্রতিটি হত্যাকাণ্ডের পর প্রতিবাদ, বিবৃতি, বিক্ষোভ, হরতাল, ধর্মঘট হয়েছে। সাময়িকভাবে তাৎক্ষণিক পদক্ষেপও কোন কোন ক্ষেত্রে নেয়া হয়েছে। কিন্তু চলমান ছাত্ররাজনীতি সন্ত্রাসের এ ধারা থেকে বের হয়ে আসতে পারছে না। কখনও কখনও ছাত্ররাজনীতির এ ধারার কারণে ছাত্ররাজনীতি বন্ধের স্লোগান উঠেছে, পক্ষে-বিপক্ষে সেমিনার-সিম্পোজিয়াম হয়েছে, সভা সমাবেশ হয়েছে। সন্ত্রাস নির্মূলের জন্য রাষ্ট্রীয় উদ্যোগও নেয়া হয়েছে অনেকবার কিন্তু ফলাফল অনেক ক্ষেত্রে সাময়িক, অনেক সময় ফলাফল প্রায় শূন্যই। এর পরও রাষ্ট্রীয় উদ্যোগ নিঃসন্দেহে প্রশংসার দাবিদার। ১১ মার্চের ঘটনার জন্য ছাত্রসংগ্রাম পরিষদের ষড়যন্ত্রকারীরাই দায়ী তাতে কোন সন্দেহ নেই, কিন্তু প্রশাসনের পক্ষপাতদুষ্ট আচরণ, পুলিশের নিষ্ক্রিয়তা, বিশ্ববিদ্যালয়ের স্বায়ত্তশাসনের নামে ক্ষমতার অপব্যবহার, শিক্ষকদের দলীয় নোংরা রাজনীতি, প্রতিপক্ষকে ঘায়েল করার হীন মানসিকতা, পরমত সহিষ্ণুতা ও গণতান্ত্রিক চেতনার অভাব, সন্ত্রাসীদের বিরুদ্ধে শক্তি প্রয়োগের অভাব; আইন যথাযথ প্রয়োগের অভাব, লেজুড়বৃত্তিক ছাত্ররাজনীতি-বিশেষ করে আদর্শকে আদর্শ দিয়ে, যুক্তি দিয়ে মুকাবিলার পরিবর্তে পেশিশক্তি দিয়ে মুকাবিলার মানসিকতাও দায়ী। এ জন্য প্রচলিত আদর্শহীন শিক্ষাব্যবস্থাও কম দায়ী নয়। প্রচলিত শিক্ষাব্যবস্থা মানুষের মানসিক চেতনাকে জাগ্রত করার পরিবর্তে পাশবিকতাকে বিকশিত করছে। ফলে আগামীদিনের ভবিষ্যৎ প্রজন্ম আজকের ছাত্রসমাজ মানুষের প্রতি, সৃষ্টির প্রতি, তাদের দায়িত্ব কর্তব্য সম্পর্কে সচেতন হয়ে উঠছে না। শুধু ১১ মার্চ নয়, শিক্ষাপ্রতিষ্ঠানে সংঘটিত পূর্বাপর সমস্ত ঘটনার যথাযথ তদন্ত করা হলে প্রায় একই কারণ বেরিয়ে আসবে। এমতাবস্থায় সরকারকে আরো শক্ত পদক্ষেপ নেয়া উচিত যাতে আর কোন মায়ের বুক খালি না হয়। আর কাউকে ভাই হারা, ছেলে হারা, সন্তান হারা হতে না হয়। আর আমাদের প্রিয় শিক্ষাপ্রতিষ্ঠান যেন কোন পশুশক্তির উন্মত্ততায় অস্থিতিশীল হয়ে বন্ধ না হয়। একেকটি অশুভ তৎপরতার বিরুদ্ধে এককেটি পদক্ষেপ এমনভাবে নেয়া উচিত যাতে করে নতুন ভাবে সেই ঘটনার পুনরাবৃত্তি কোনভাবেই না ঘটে। অনেক সময় গড়িয়ে গেছে। স্বাধীনতার ৩৭ বছর পরও এখনও আমাদের দেশের বড় সমস্যা সন্ত্রাসÑ এটি ভাবতেই লজ্জা হয়। তাই আর দেরি নয়। সময়ের সাহসী পদক্ষেপ এখনই নিতে হবে। সন্ত্রাসের এ নগ্ন নখরকে উপড়ে ফেলতে হবে সমাজ থেকে, শিক্ষাপ্রতিষ্ঠান থেকে, দেশ থেকে।